
LUKU 1


Kesä on ohitse


Maanantaina elokuun 14. päivänä koululaiset palasivat opinahjoihinsa ja poliisissa oltiin tyytyväisiä siitä, että loman päätösviikonloppu oli sujunut varsin maltillisen juhlinnan merkeissä. Tiina esitteli tutkimusmateriaaliaan, jota hän oli levittänyt isolle pöydälle. Hän oli palannut papereihin useamman kerran Jaanan kanssa, mutta aina oli tullut jokin keskeytys. Siitä pienempiä eivät olleet olleet Jaanan kesäloma ja häämatka. Tiina viittasi kasvaneeseen paperimäärään ja totesi vanhemmalle kollegalleen:


– Tämä juttu ei etene nyt lainkaan. Tulee aina silloin tällöin soittoja uimarannoilta ja leikkipuistoista. Joku kyttää lapsia ja valokuvaa niitä. Kun mä ryntään paikalle, ei ketään löydy mistään. Muutamia henkilöitä olen onnistunut epävarmasti nimeämään, mutta kaava on siis tämä: on luultavasti viidestä kymmeneen eriikäistä ja erityylistä mieshenkilöä, jotka kuvaavat pieniä lapsia uimassa tai leikeissä. Äidit soittavat sitten poliisille, että täällä joku ottaa kuvia ja olen pyytänyt keskusta yhdistämään nämä suoraan minulle. Yhden miehen sain puhutukseen asti. Kun ryntäsin Ahveniston uimarannalle ja äiti oli ollut niin tarkkana, että pystyi kertomaan miehen juuri poistuneen paikalta tummansinisellä kartanovolvolla. Ampaisin perään ja onnellisen sattuman kautta käännyin oikeaan suuntaan. Sain Volvon kiinni ja pysäytin. Autoa ajoi optikko Pekka Ranki. Sanoin haluavani nähdä hänen kameransa. Hän jupisi vastaan ja kyseli oikeuksien perään. Meinasi tulla vähän riitaa. Lopulta sain kameran, jossa oli kymmenkunta kuvaa, jotka eivät olleet millään tavalla tarkkoja tai edes lapsiin tarkennettuja. Rantamaisemia vaan Ahvenistolta. Puolet uimarannalta ja puolet muualta rantareitiltä. Mies paheksui jyrkästi, kun tivasin häneltä miksi hän kävi kuvaamassa vähäpukeisia lapsia eri paikoissa. Mies kiisti tämän ja sanoi harrastavansa luontokuvausta. Todisteita ei ollut. Äiti oli tosin varma, että mies oli räpsinyt enemmän kuvia ja nimenomaan lapsista. Minulla ei ollut lupaa tarkastaa hänen koko autoaan olisiko siellä ollut enemmän muistikortteja, ja oli pakko päästää hänet menemään. Samantapaisia hälytyksiä on siis ollut lähemmäs kymmenen. Tässä pääsin lähimmäksi. En ymmärrä miten voisin viedä asiaa eteenpäin.


Jaana nojasi tuolillaan taaksepäin ja totesi: – Njaa. Onpas hankalaa. Olemme niin vanhoja, ettemme kelpaa enää syöteiksikään.


– Älä pelleile. Tämä on ensimmäinen kunnon juttu, johon Mauri nimesi minut tutkinnanjohtajaksi. En voi möhliä.


– Ymmärrän. Sitä paitsi nämä ovat niin vastenmielisiä juttuja, ettei näitä saakaan möhliä. Mietitään hetki ja tehdään suunnitelma.


Samassa Maurin ääni kuului käytävältä: – Kaikki neuvotteluhuoneeseen!


Mauri veti takkiaan päälleen ja istui jo pöydän ääressä. Kun he kokoontuivat, Mauri kivahti:


– Missä se Simo luuhaa?


– Ihan äsken se tuossa oli, Jaana sanoi. – Yritän soittaa kännykkään.


Simo vastasikin kahden hälytyksen jälkeen.


– Missä olet, Jaana kysyi.


– No kuntosalille astuin juuri sisään. Minähän sanoin, että käyn täällä.


– Kukaan ei kai rekisteröinyt sitä. Nyt välittömästi neuvotteluhuoneeseen, täällä on jokin hätä.


– Tullaan tullaan.


Mauri aloitti heti kun Simo sai vedettyä oven kiinni takanaan.


– Hämeenlinnan Lyseolla on kuultu laukauksia. Ilmeisesti uudemmasta rakennuksesta. Siellä on luultavasti panttivankitilanne. Järjestyspoliisi on paikalla piirittämässä aluetta. Kehenkään ei ole saatu kontaktia. Me lähdetään sinne. Olen jo informoinut KRP:tä.


Jaana sanoi: – Teitä on aika joukko jo. Voinko tulla vähän myöhemmin? Pitäisi viimeistellä Haapojan Lillin kuulustelut. Ei siinä mene kauaa, mutta se on kuitenkin henkirikos ja pitäisi saada syyttäjälle tänään.


– Joo. Tule sinä perässä.









LUKU 2


Panttivangit


Kolme työhaalareihin sonnustautunutta miestä ajeli Hämeenlinnassa ristiinrastiin pakettiautolla. He kertasivat suunnitelmaansa. Autoa ohjasi Risto Niemi, joka selosti kahdelle muulle suunnitelmaa ties kuinka monetta kertaa.


– Me otamme tuosta muutamassa päivässä aika hyvän tilin. Ja kun pysyttäydytään suunnitelmassa, ei meille käy kuinkaan. Te kaksi matkustatte siis pitkin Eurooppaa ja kun pääsette Kreikkaan, otatte lauttayhteyden Turkin puolelle ja sieltä pystytte lentämään thaikkuihin. Ja kun ette jää Pattayalle ettekä Bangkokiin, vaan siirrytte johonkin pienelle paikkakunnalle, jossa kuitenkin käy turisteja, ja elätte järkevästi, ei siis samppanjakylpyjä eikä jalokiviä rantamisuille, vaan tavallista ja mukavaa elämää, niin voitte viettää sitä pari kolme vuotta. Sen jälkeen voitte varmaan palata Suomeen aivan turvallisesti. Minä taas aion matkustaa omine rahoineni Viron kautta KeskiEurooppaan, ostan halvan auton, ajelen Espanjan halki, otan lautan Tangeriin, josta on paljon suoria lentoyhteyksiä EteläAmerikkaan. Olen suunnittelut, että lennän luultavasti Argentiinaan ja siirryn sieltä välittömästi rajan yli esimerkiksi Peruun, jossa vietän hiljaiseloa kaksi tai kolme vuotta. Sen jälkeen hankkiudun jenkkeihin ja kuten olen kertonut, minulla on teatterilavastustyöstä kokemusta, ja pyrin Hollywoodiin. En ole niin hölmö, että kuvittelisin tulevani filmitähdeksi. Haalarihommiin minä sinne menen, pystyttämään lavasteita. Jos pääsen pieneenkin yhtiöön näihin hommiin, tienaan sen verran että pystyn sillä elämään. Varsinainen tarkoitus on, että kun olen viisikymppinen, palaan Suomeen. Haluan Suomen rikoshistoriaan. Pyrimme siis siihen, ettei kuolonuhreja tule. Ja jos tulee, niin niiden täytyy jäädä tapoiksi. Murhamiehinä joudutaan oikeuteen vielä 50-vuotiaanakin. Haluan nauttia poikkeuksellisen rikollisen statuksesta kotimaassani varttuneemmalla iällä. Tapot juonitaan niin, että minä olen niistä vastuussa, koska aion olla pidempään pois. Jos te tulette muutaman vuoden päästä takaisin, ei teitä enää ruveta rankaisemaan vapauden rajoittamisista tai mitä tässä nyt tuleekaan. Mitään älyttömiä ylilyöntejä ei siis tehdä. Sen verran paukutetaan pyssyjä, että uskottavuus säilyy. Jos joudutaan ihminen ampumaan, se täytyy heti ilmoittaa vahinkona. Onko kysyttävää?


Aatami Vallila katseli pitkän puheen pitänyttä ystäväänsä. Sitten hän totesi:


– Ei minulla mitään ole tuohon huomauttamista. Ajattelin häipyä thaikkuihin. Jatkan sieltä käsin opintojani klassisissa kielissä. Lääketieteen olen hylännyt kokonaan. Aion lähestyä ihmisyyttä filosofisemmasta näkökulmasta. Tarvitsen hiukan väljyyttä niin opintoihini kuin talouteenikin. Siitä olen samaa mieltä, että missään tapauksessa ruumiita ei saa ruveta tulemaan.


Risto Niemi katsoi seuraavaksi kolmatta nuorta miestä ja kysyi tältä:


– Entäs Osmo? Onko kaikki selvää?


– Selvää on kuin pläkki. Minähän olen jo kertonut mitä minä haluan. Haluan kostaa niille kahdelle opettajalle, jotka ovat pahiten minua nöyryyttäneet. Ja kun tiedän, että olen tällainen omituinen otus, aion myös saada suomalaista naista. En ole koskaan maannut naisen kanssa. Ja kun pääsen thaikkujen markkinoille, haluan sitä ennen yhden kokemuksen suomalaisen kanssa. Suunnitelma on minusta aukottoman hyvä.


– Selvä. Sitten lähdetään hommiin, Niemi totesi ja käänsi auton Lyseon pihalle.


He ajoivat Lukiokadun puoleisesta portista keskelle pihaa. Niemi käänsi auton niin, että sen ajovalot osoittavat suoraan uuden rakennuksen pihanpuoleiseen luokkaan. Se olisi heidän kohteensa. He astuivat ulos autosta. Auto oli ainakin kymmenen vuotta vanha Nissan Urvan. Miehet keräsivät käsiinsä valtavat kantamukset, nostivat vielä reput selkäänsä ja kävelivät rauhallisesti Lyseon uuden puolen pääovesta sisälle. He suuntasivat portaista vasemmalle ja nousivat toiseen kerrokseen. Siellä he astuivat kemian laboratorioluokkaan, joka oli jo täynnä oppilaita. Opettajaa ei vielä näkynyt. He nostivat laukkunsa kateederille ja ottivat samaan aikaan automaattiaseensa esille. Oppilaiden näkökulmasta miehistä vanhimman oloinen ampui yhden laukauksen päätyseinään oppilaiden takana.


– Tämä vain merkiksi alkuun, että ymmärrätte meidän olevan tosissamme.


Yksi miehistä, lyhytkasvuinen ja pitkätukkainen alle 20-vuotiaalta näyttävä nuorukainen kysyi kavereiltaan:


– Onko nyt sopiva aika?


– Joo. Mene vaan, sanoi miehistä tähän asti hiljaa ollut ja istui opettajanpöydälle.


Lyhyt mies juoksi ketterästi portaita aina alimpaan kerrokseen asti ja kävi tarkastamassa, että ruokasali oli varmasti suljettu. Lounasruokailu oli jo kauan sitten ohitse, mutta mies halusi tarkistaa, ettei ruokasaliin ollut jäänyt ketään. Matkan varrella hän kokeili teknisen työn luokan ovea. Se oli lukossa, joten sielläkään ei liene oppilaita. Hän juoksi takaisin ensimmäiseen kerrokseen ja tempaisi opettajanhuoneen oven auki ja ampui rikki ikkunan, jonka ääressä opettajien kahvipöytä oli. Paikalla olleet opettajat hyppäsivät seisomaan.


Mies älähti:


– Ulos täältä! Menette saman tien ja suorinta tietä ulos! Jokainen poikkeava liike aiheuttaa kipeän haavan.


Opettajat lähtivät liukkaasti kohti ulkoovea. Kun he olivat edenneet muutaman metrin, mies huusi:


– Lahti Jarmo! Polvillesi!


Poikien liikunnanopettaja, pieni kärppämäinen mies käännähti ympäri pyörittäen päätään ihmeissään. Mies komensi uudelleen:


– Sinä siinä! Konttaat loppumatkan ovelle!


Aseen heiluttelu näytti sen verran vakuuttavalta, että Lahti vaipui polvilleen ja ryhtyi konttaamaan kohti ovea. Silloin mies ampui häntä takapuoleen. Lahti suistui vatsalleen lattialle, mutta mies komensi häntä jatkamaan matkaa. Lahti konkkasikin eteenpäin kahden käden ja toisen polven varassa. Kun hän oli päässyt muutaman metrin päähän ovesta, ampui mies häntä toiseen pakaraan. Nyt Lahti lyyhistyi lattialle. Mies vihelsi ja huusi:


– Nyt loppuu aitajuoksut saatana!


Opettajakollegat raahasivat Jarmo Lahden ulos ovesta. Ulkoovesta pyrki vastakkaiseen suuntaan yksi mieshenkilö. Hän oli rotevatekoinen kieltenopettaja Olli Pellava. Asemies huomasi hänet ja kohdisti aseensa miehen päähän.


– Nyt takaisinpäin kuin olisi jo!


Pellava ei uskonut häntä, vaan pyrki ovesta sisään. Silloin ase taas napsahti. Ensimmäinen laukaus osui kattoon Pellavan yläpuolelle ja pöllytti maalinhiutaleita Pellavan hiuksiin. Toinen laukaus napsahtikin hänen vasempaan olkapäähänsä.


– Hullu saatana, Pellava urahti ja kääntyi takaisin poispäin.


Asemies juoksi takaisin luokkaan mistä oli lähtenytkin.


– Alakerrassa ei ole enää ketään, hän huusi jo ovelta.


– Hyvä, totesi opettajanpöydällä istuva kumppani.


Miehet eivät olleet erityisemmin naamioituneita, lippalakkia ja paidankaulusta lukuun ottamatta, ja esiintyvät ilman kommandopipoa tai muuta naamaria. Ammuskelureissustaan väsähtänyt mies istui kateederin reunalle ja täytti aseensa lippaaseen jääneet neljän käytetyn luodin kolot. Pöydällä istuva mies piteli asetta kädessään ja osoitti sillä koululaisia:


– Nyt varmaan jo ymmärrätte, että olemme erittäin tosissamme.


– On ymmärretty, kuului ääni.


– Nyt sitten järjestäydytään. Kaikki tytöt takaseinustalle riviin ja kaikki pojat ovesta ulos. Kun olette päässeet ovelle, niin juoksette ulos ettekä taaksenne vilkaise. Kaikki kassit ja puhelimet ynnämuut jäävät pöydille.


Pojat lähtivät toisiaan tuuppien kohti ovea. Heitä oli 16. Tyttöjä taas 12. Pojat pääsivätkin nopeasti ovesta ulos, mutta viimeisenä löntystellyt lihava poika joutui pysähtymään ovelle sekunniksi, kun oviaukko ruuhkautui. Silloin kaappariryhmän vanhin ampui häntä takapuoleen. Poika parkaisi ja hänen jalkansa pettivät. Hänen toverinsa auttoivat hänet mukanaan ulos ja koko ryhmä pääsi pohjoispäädyn ovesta ulos.


Silloin he huomasivat ensimmäisen poliisiauton järjestyspoliisista kurvaavan paikalle. Pojat selvittivät poliisille, että tarvittaisiin ambulanssi sillä yhtä oli ammuttu. Myös pihalla seisova ja viittilöivä opettajien ryhmä oli havainnut poliisin ja ryhmästä yksi nuorehko nainen juoksi poliisin luokse. Hän selvitti hätäisesti:


– Kahta opettajaa on ammuttu. Molemmat ovat tajuissaan, mutta verta tulee paljon.


– Selvä, poliisi sanoi.


Poliisi antoi partiotoverilleen ohjeet soittaa ambulanssi ja hälyttää kaikki vuorossa olevat järjestyspartiot paikalle. Opettajille hän huusi:


– Tulkaa rauhallisesti pois pihalta.


Poliisi lähti heitä vastaan. Opettajat saatiin jalkakäytävälle ja siinä vaiheessa paikalla oli jo neljä poliisipartiota ja kaksi ambulanssia saapui samaan aikaan ruuhkauttaen kirjaston ja Lyseon etuoven välisen tieosuuden. Kaksi takapuoleen haavoittunutta, opettaja ja oppilas, laitettiin toiseen ambulanssiin, kun taas toiseen ohjattiin olkapäähän haavoittunut opettaja.


Samaan aikaan luokassa johtajalta vaikuttava, pöydällä istuva nuori mies järjesti tytöt jonoon luokan takaseinälle. Sitten hän osoitti sieltä yksitellen neljä tyttöä erilleen. Lopuille kahdeksalle hän sanoi:


– Te istutte alas sinne seinän eteen.


Neljästä ensimmäisestä tytöstä yksi, pyöreä, vasta lukionsa aloittanut tyttö sai mieheltä kirjekuoren.


– Vie tämä poliisille, mies sanoi ja lähetti tytön matkaan.


Sitten hän arvioi kolmea tyttöä. Hän lähetti heistä ensimmäisenä pois yhden tummaihoisen tytön. Jäljelle jäänyttä kaksikkoa hän tarkasteli vielä hetken ja totesi sitten:


– Paskat. Olkoon.


Hän otti takkinsa povitaskusta kännykän ja ojensi sen toiselle tytöistä.


– Sinä viet tämä poliisille. Te kaksi muuta voitte mennä.


Tytöt juoksivat ulos.


Ensimmäisenä ulos tullut tyttö ojensi heti kadulla saamansa kirjekuoren järjestyspoliisi Kimmo Klemetille. Tyttö sai itkunsa seasta sanottua:


– Ne aseelliset hullut käskivät antamaan tämän poliisille.


Poliisi otti kuoren ja sanoi:


– Mene tuohon kirjaston aulaan, siellä on kriisipiste.


Klemetti avasi kuoren, jossa oli seuraava teksti:


Meillä on kahdeksan panttivankia. Ottakaa rauhallisesti. Meillä ei ole tarvetta vahingoittaa heitä. Mutta ei myöskään mitään tarvetta olla vahingoittamatta, jos meitä siihen provosoidaan. Me emme ole mielisairaita emmekä muslimeja. Olemme ihan tavallisia jätkiä. Saatte tarkempia ohjeita myöhemmin puhelimitse. Teillä pitäisi olla tyttöjen mukanaan tuoma puhelin hallussanne. Soitan siihen jonkin ajan kuluttua. Nyt me leiriydymme tänne luokkaan kaikessa rauhassa. Älkää yrittäkö mitään. Emme ole tyhmiä. Tiedämme, että karhuryhmä voi rynnäköidä ja saavat meidät varmasti hengiltä. Mutta sen takaan, että osa tytöistä menettää siinä rytäkässä henkensä. Jos kaikki sujuu rauhallisesti ja niin kuin haluamme, ei ketään vahingoiteta.


Kirjeessä ei ollut allekirjoitusta. Klemetti tiedusteli kollegoiltaan:


– Onko joku saanut puhelimen?


Nuori naiskonstaapeli Sari Kataja näytti hallussaan olevaa melko vanhaa Samsungin puhelinta.


– Yksi tytöistä ojensi tämän, sanoi saaneensa kaappareilta.


– Se on tärkeä. Siihen tulee jatkossa ohjeet. Missä helvetissä rikospoliisi viipyy?


Juuri silloin Maurin ohjastama rikospoliisin siviiliPösö tunki samaan ruuhkaan. Siinä olivat kyydissä Maurin lisäksi Elias ja Tiina.









LUKU 3


Rikospoliisi ottaa vastuun


Ylikonstaapeli Jaana Lindegren haki putkaosastolta sellissä yksin makoilevan Lilli Haapojan ja vei hänet kuulustelu kakkoseen. Hän pyysi naispuolisen vartijan sisään kuulustelun todistajaksi. Jaana ei heti avannut keskustelua, vaan katseli edessään istuvaa naista. Haapoja oli 23-vuotias, ankaraa elämää viettänyt nuori nainen. Jaana tiesi tämän historiasta, että 13–17-vuotiaaksi Haapoja oli ollut käytännössä asunnoton. 17-vuotiaana, kun hän ensimmäisen kerran oli päätynyt psykiatriseen hoitoon ankaran huumekierteen jälkeen, oli sosiaalitoimi puuttunut asiaan ja siitä lähtien Haapojalla oli ollutkin asunto. Jaana ihmetteli, että naisen ulkoinen olemus oli säilynyt varsin hyvin. Kapeaharteinen ja sirorakenteinen nainen oli itse asiassa varsin kaunis. Jos tiesi, niin pystyi ehkä näkemään suupielissä ikään nähden liian jyrkät urat, mikä viittasi ankaraan päihdetaustaan. Jaana tiesi myös, että heroiinin käyttö oli alkanut tuhoamaan naisen hampaita ja että jos hihat nostettaisiin ylös, olisi kummassakin kyynärtaipeessa sekä vanhoja, parantuneita pistoksenjälkiä että uudempia, tulehtuneita. Vielä naisessa oli silti paljon tervettä. Jaana oli tehnyt tietoisen päätöksen jo vuosia aikaisemmin, ettei hän säälisi henkirikokseen syyllistyneitä. Lilli Haapojan kohdalla linja oli vaikea pitää, sillä Jaana koki, että naisen kohdalle oli sattunut kohtuuttoman paljon vastoinkäymisiä. Vaikkei Jaana pitänyt Lilliä minään enkelinä, oli hän varma, että kelvottomat miehet olivat edesauttajia naisen monissa törmäilyissä. Mutta ei auttanut, kuulustelu oli vietävä loppuun.


Jaana pyysi Lillin istumaan pöydän eteen ja kertoi tälle mikä proseduuri olisi nyt menossa.


– Kuulusteluthan on jo periaatteessa pidetty. Rikostutkimus on poliisin osalta valmis. Sinä olet teknisessä mielessä tunnustanut. Siitä sitten käräjäoikeudessa aikanaan mittailette mikä jää lopulliseksi tuomion nimeksi. Mutta palataan vielä kerran tapahtumien kulkuun. Olit kotona yksin.


– Joo, niin olin.


– Kerro siitä eteenpäin mahdollisimman tarkasti mitä tapahtui.


– Olin nukkunut päivällä. Kello oli jotain neljän kieppeissä iltapäivällä. Venyttelin ikkunan edessä ja olin heräilemässä. Näin kun Make lampsi pihaan.


– Siis Markku Leivonen?


– Se just. Näin heti, että se oli kännissä. Kesti aikansa, kun se selviytyi sisälle, potki buutsinsa eteiseen ja käveli suoraan makuuhuoneeseen missä seisoin ikkunan ääressä. En kääntynyt, kun mua vitutti katella sen kännistä naamaa. Make tuli taakse ja repäisi mun pikkuhousut. Sitten se tarrasi kipeästi kiinni mun perseestä ja vemputteli mua siinä aikansa. Huusin että päästä irti saatanan hullu. Sitten se päästikin. Mutta ei sen takia että mä huusin, vaan sen oli lähdettävä kuselle. Kuulin kun se meni vessaan ja kusi pöntön reunukselle niin kuin sillä on tapana. Olin aivan raivona. Se tuli taas pilaamaan mun päivän. Istuin nahkatuoliin makuuhuoneessa, se oli vaatteiden peittämä mutta istuin silti. Make tuli ja rojahti selälleen sängylle. Mä en sanonut mitään. Se sanoi pari kertaa, että tule tänne, rakastellaan. Kerran mä kivahdin, että älä unta näe. Se oli tosi kännissä ja sitten se sammui ja rupesi kuorsaamaan. Mua vitutti ihan silmittömästi, että Make röhnötti mun puhtaissa lakanoissa ja haisi viinalle. Mä otin kaapista uudet pikkuhousut, vedin ne jalkaani ja kiskoin farkut ja tpaidan päälleni. Make vaan kuorsasi. Sitten mä en enää kestänyt kuunnella. Otin tyynyn ja painoin sen Maken naamalle ja istuin siihen tyynylle.


– Paljonko painat? Jotain 60 kiloa?


– En niin paljoa. 58.


– Selvä. Istuit siis tyynyllä koko 58 kilon painollasi ja odotit että Make tukehtui.


– Mä odotin vain, että kuorsaus hiljenisi.


– Kauan siinä meni?


– Mä olen miettinyt sitä. Mulla oli radio päällä ja mä istuin siinä kahden biisin ajan. Ehkä seitsemän minuuttia olisi aika lähellä. Sitten nousin pois ja kävelin keittiöön, join pikakahvia kupillisen ja menin hakemaan meikkipussiani makuuhuoneesta. Kurkistin tyynyn alle. En tiedä miksi mutta kurkistin kuitenkin.


– Siinä vaiheessa huomasit, ettei Make hengitä?


– Joo, aika lailla heti.


– Mutta et soittanut ambulanssia heti?


– Menin ensin olohuoneeseen meikkaamaan, meikkasin ja mietin että mitä mä Makelle teen. Pöyhin sänkyä niin että kaikki tyynyt oli sen naamalla, että se näyttäisi sitlä, että olisi tukehtunut itsekseen. Sitten soitin ambulanssin.


– Ja sanoit hälytyskeskukseen, että mies, joka makaa sun sängyssäsi ei hengitä?


– Juuri näin sanoin. Sieltä tuli ambulanssi ja sitten tuli poliisi. Mut otettiin kiinni ja ruvettiin tivaamaan miksi tapoit Maken.


– Sä kiistit jyrkästi tappaneesi miestä? Arvelit, että se on tukehtunut itse tyynyn kanssa tai saanut jonkun sairaskohtauksen?


– Niin yritin väittää.


– Teknisessä tutkinnassa ilmeni, että Maken hengitysteissä oli kuituja siitä tyynystä. Se ei ole mahdollista siten, että tyyny vain lepää naamalla. Sitä paitsi Maken nenä oli auennut hiukan, kun sä istuit sen päälle ja ylähuuli oli haljennut. Nekään ei tule pelkästä tyynystä.


– Ei niin.


– Mutta sulla ei ollut tarkoitus tappaa?


– Ei ollut. Mä halusin vaan hiljentää sen kuorsauksen ja sen viinanhajun.


– Aivan. Voi Lilliriepu minkä menit tekemään. Voin sanoa meidän kesken, että se Make kyllä tämän ansaitsi, mutta sä joudut vankilaan moneksi vuodeksi. Ehkä jos se menee kuolemantuottamuksena, voi olla parin vuoden kakku. Jos se on murha, on se elinkautinen. Tapostakin tulee monta vuotta. Sä olet nuori nainen. Kyllä sä siitä selviät. Raskasta on, mutta ei tälle Lilli nyt ole muuta tehtävissä.


Jaana tulosti kuulustelun ja pyysi Lillin nimen alle samalla tavalla kuin noin kymmeneen aiempaan tallennettuun istuntoonkin.


– Sä siirryt vielä tänään tutkintavankeuteen Hämeenlinnan naisvankilaan. Kellonajasta en tarkkaan tiedä, mutta tämän illan kuluessa. Kiitos yhteistyöstä ja parempaa menestystä jatkossa.


Lilli ojensi kätensä Jaanalle ja vemputti sitä. Sitten hän meni selliinsä ja ovi loksahti lukkoon.


Jaana käveli työhuoneeseensa ja valitsi puhelimestaan numeron, jonka valitsemista oli pitkään harkinnut. Eikä ollut nytkään varma ratkaisustaan, mutta soitti silti. Puhelimeen vastattiin yhden hälytysäänen jälkeen:


– Lakitoimisto Salmi & Porras, puhelimessa Salmi.


– Poliisista Lindegren terve.


– Terve Jaana. Oletko tullut toisiin ajatuksiin meidän työtarjouksemme suhteen?


– En ole. En soittele sen takia, vaan ihan muusta syystä.


– Kerro asiasi.


– Sulla on päämiehenä sellainen Lilli Haapoja.


– On joo. Tyttö joutuu lusimaan henkirikoksen.


– Sitä soittelenkin, että yrität tehdä nyt miehen työn ja hanki sille tytölle mahdollisimman kevyt tuomio. Se ei ole mikään paatunut rikollinen. Elämän kortit ovat vain olleet helvetin huonot. Ja voit mainita käräjillä minut nimeltä, ylikonstaapeli Lindegren kiitteli päämieheni yhteistyöhalukkuutta kuulustelutilanteessa. Sä tiedät Jarkko, että mä en näitä paljon soittele, mutta jos hoidat Lillille asiallisen lyhyen tuomion, voit ajatella, että mä olen vähän niin kuin yhden velkaa. Ei muuta, kiitos.


Jaana ei ehtinyt aloittaa Haapojan loppuyhteenvedon kirjoittamista, kun Mauri soitti:


– Jätä kaikki ja tule tänne kirjaston aulaan. Täällä on helvetti irti.


Jaana pukeutui virkaaseeseensa ja varustevyöhönsä, hyppäsi Audiinsa ja ajoi kirjaston pysäköintialueelle. Kirjaston sivuovi oli lukossa, joten hän kiersi pääoven puolelle silmäillen Lyseota ja ihmetellen poliisien paljoutta. Sitten hän löysi Maurin kirjaston aulasta. Mauri ilmoitti:


– Johtopiste perustetaan tähän.


– Onko tietoa ketä meillä on vastassa, kysyi Jaana.


– Ei ole. Meillä on epävarmaa tietoa siitä, montako panttivankia heillä on. He ilmoittivat itse kahdeksan. Se voi olla tarkka luku tai summittainen. Kaikki tyttöjä.


– Ja montako pahista?


– Siitäkin on ristiriitaista tietoa. Enemmän kuin yksi, luultavasti kolme tai neljä. Siellä ammuttiin kahta opettajaa aulassa, toista takaapäin kumpaakin pakaraan, toista edestä olkapäähän. Ja yhtä koululaistakin ammuttiin takapuoleen. Eli nämä jätkät ovat helvetin vaarallisia. Tai kaapparit, emmehän vielä tiedä ovatko miehiä kaikki.


– Onpahan aika helvetti. Saatiin oma kouluammuntatapaus.


– Kyllä, Mauri myönsi. – Onneksi tämä ei ole ihan silmitöntä ampumista. Nämä kundit, mä nyt sanon koska oletan niiden olevan kundeja, haluavat neuvotella ja pitää yhteyttä koska ovat toimittaneet puhelimen, joka kuulemma soi, jos heillä on ilmoitettavaa.


Mauri osoitti pöydällä olevaa puhelinta.


– Siinä ei ole muistissa yhtään numeroa, joten me emme vielä voi soittaa sinnepäin. Tilanne on periaatteessa aika hyvin hallinnassa. Toistaiseksi minä vastaan puhelimeen, jos se soi. Tänne on matkalla KRP:n panttivankineuvottelija. Minä en häntä tunne, en ole koskaan tavannut. Oletko sinä? Hänen nimensä on Elisabeth Honkala, on FBI:n kouluttama.


Jaana puisteli päätään: – En tunne.


Järjestyspoliisin konstaapeli ohjasi nuoren miehen Maurin puheille.


– Jaahas, mikäs mies sinä olet?


– Mä olin tuolla luokassa. Mun nimi on Jiri Alkio. Tulin sen takia, kun mä olen käynyt tota kuvaamataidon linjaa, tai eihän sellaista virallisesti ole, mutta käyn kerhossa, jossa ollaan jo yli vuoden maalattu muotokuvia. Mä en ole hääppöinen maalari mutta osaan piirtää. Mä voisin yrittää piirtää niiden jätkien kuvat, jos kiinnostaa.


– Loistava ajatus, sanoi Mauri.


Hän järjesti pojalle pöydän ja kohta tämä sai piirustushiiltä, lyijykyniä ja paperia.


– Tästä se lähtee, Mauri totesi.


Hän kysyi vielä Alkiolta:


– Pitääkö paikkansa, että tyttöjä on kahdeksan?


Jiri ei ollut aivan varma, vaan sanoi että heitä oli kahdeksan tai yhdeksän.


– Mutta roistoja on kolme, siitä mä olen varma.


– Hyvä.


Poika ryhtyi piirtämään ja Mauri halusi oman ryhmänsä koolle yhteen kirjaston henkilökunnan huoneista.

